

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

2020 m. rugsėjo 16 d.

Vilnius

Dėl Seimo Peticijų komisijos sprendimo

Lietuvos Respublikos Seimo Peticijų komisija (toliau – Komisija) 2020 m. rugsėjo 16 d. posėdyje iš esmės išnagrinėjo Emilijaus Rusakevičiaus peticiją „Dėl Lietuvos Respublikos užimtumo įstatymo pakeitimo“ ir priėmė sprendimą atmesti joje pateiktą pasiūlymą pakeisti Lietuvos Respublikos užimtumo įstatymą ir nustatyti, kad savarankiškai dirbantis asmuo turi teisę gauti išmoką, netaikant jam Užimtumo įstatymo 51 straipsnio 1 dalyje nustatyto 3 mėnesių veiklos vykdymo per paskutinius 12 mėnesių reikalavimo.

Komisija šį sprendimą priėmė, atsižvelgusi į Lietuvos Respublikos socialinės apsaugos ir darbo ministerijos pateiktą nuomonę ir manydama, kad Užimtumo įstatyme nustatytas 3 mėnesių veiklos vykdymo per paskutinius 12 mėnesių reikalavimas yra pagrįstas, nes būtina įsitikinti, ar asmuo tikrai *bent dalį laiko* vykdė savo laisvai pasirinktą savarankišką veiklą iki karantino pradžios.

2020 m. gegužės 15 d. įsigaliojo 2020 m. gegužės 7 d. Lietuvos Respublikos užimtumo įstatymo Nr. XII-2470 51, 20, 25, 35, 37, 38, 41, 42, 43, 44, 47, 55 straipsnių pakeitimo ir Įstatymo papildymo 481 straipsniu įstatymas Nr. XIII-2882 (toliau – Užimtumo įstatymas). Užimtumo įstatyme nustatyta, kad savarankiškai dirbantis asmuo turi teisę gauti išmoką savarankiškai dirbančiam asmeniui, jeigu jis atitinka šias sąlygas:

1) savarankiška veikla buvo registruota ne trumpesnį kaip 3 mėnesių laikotarpį per 12 mėnesių ir nebuvo išregistruota iki Lietuvos Respublikos Vyriausybės paskelbtos ekstremaliosios situacijos ir karantino paskelbimo dienos;

2) jeigu dirba, jam priskaičiuotas darbo užmokestis pagal darbo sutartį ar darbo santykiams prilygintus teisinius santykius yra ne didesnis už Lietuvos Respublikos Vyriausybės patvirtintą minimaliąją mėnesinę alga;

3) juridinio asmens atveju neturi likviduojamos ar bankrutuojančios įmonės statuso.

Užimtumo įstatyme nustatytas 3 mėnesių veiklos vykdymo per paskutinius 12 mėnesių reikalavimas pagrįstas tuo, kad būtų galima įsitikinti, ar asmuo tikrai bent dalį laiko vykdė savo laisvai pasirinktą savarankišką veiklą iki karantino pradžios. Skiriant išmoką nėra vertinami praeityje (prieš daugiau kaip 12 mėnesių) mokėtos įmokos į Valstybinio socialinio draudimo fondo biudžetą, turimi valstybinio socialinio draudimo ir privalomojo sveikatos draudimo įsiskolinimai, nes šios išmokos tikslas yra sumažinti neigiamus padarinius asmenims, kurie vykdė savarankišką veiklą iki karantino pradžios.

Pažymėtina, kad Lietuvos Respublikos Seime buvo svarstytas siūlymas savarankiškai dirbančio asmens išmoką mokėti ir tiems asmenims, kurie iki karantino pradžios veiklą vykdė nors vieną dieną. Šiam pasiūlymui Lietuvos Respublikos Seimo Socialinių reikalų ir darbo komitete buvo nepritarta. Komiteto nuomone, tokiu pasiūlymu būtų nepagrįstai išplėstas išmokų savarankiškai dirbantiems asmenims gavėjų ratas, nes teisę gauti išmoką įgytų visi savarankiškai dirbantys asmenys nepriklausomai nuo vykdytos veiklos laikotarpio, sumokėtų įmokų, gaunamų pajamų.

Peticijų komisija, vadovaudamasi Peticijų įstatymo 12 straipsnio 3 dalies ir Seimo Peticijų komisijos nuostatų 28 punktu, siūlo Seimo seniūnų sueigai įtraukti į Lietuvos Respublikos Seimo rudens sesijos darbotvarkę protokolinio nutarimo dėl Peticijų komisijos sprendimo dėl Emilijaus Rusakevičiaus peticijos projektą.

PRIDEDAMA:

1. Emilijaus Rusakevičiaus peticijos kopija, 2 lapai.

2. Socialinės apsaugos ir darbo ministerijos 2020 m. birželio 23 d. raštas (23.3 E-55)SD-3394, 2 lapai.

3. Išrašas iš Peticijų komisijos 2020 m. rugsėjo 16 d. posėdžio protokolo Nr. 250-P-11, 1 lapas.

4. Lietuvos Respublikos Seimo protokolinio nutarimo projektas, 1 lapas.

Komisijos pirmininkas Petras Čimbaras

# Janina Šniaukštienė, tel. (8 5) 239 6819, el. p. janina.sniaukstiene@lrs.lt